Useze Wakhululwa uMnu Solomon Madzore
Esethula isinqumo sakhe, umahluli uthe usuthisekile ngobufakazi bokuthi uMadzore wayengekho lapho okwabulawelwa khona uMutedza
WASHINGTON DC — Umthethwandaba weHigh Court eHarare ngoLwesibili wethule isinqumo sokuthi umkhokheli wabatsha kuMDC ekhokhelwa ngumnu Morgan Tsvangirai, uMnu Solomon Madzore lelinye ilunga lalelibandla uMnu Lovemore Magaya bakhululwe. Ababili laba bayingxenye yabasekeli balelibandla ababotshwe ngoMfumfu nyakenye besetheswa icala lokugongoda ipholisa leHarare uInspector Petros Mutedza. Esethula isinqumo sakhe, umahluli uChinembiri Bhunu uthe usuthisekile ngobufakazi bokuthi ababili laba babengekho lapho okwabulawelwa khona uMutedza ngesikhathi lokhu kusenzeka. UBhunu uthe uMadzore loMagaya kumele bahlawule imali yesibambiso engamadola angamakhulu amahlanu, $500 ngamunye ukuze bakhululwe. Amagqwetha ababili laba azahlawula limali ngoLwesithathu ngaphambilini kokuthi bakhululwe. Ngenyanga edluleyo umthethwandaba ukhulule omunye njalo wabasekeli beMDC-T abetheswa icala elifanayo uNkosazana Cythia Manjoro. Kodwa abasekeli balelibandla abangamatshumi amabili lasithupha, 26, balokhu bevalelwe njalo abanye babo sebelomnyaka lenyanga eyodwa besesitokisini lanxa bekulandula ukuthi yibo ababulala uMutedza. Unobhala jikelele wabatsha kugatsha lweMDC-T uMnu Promise Mkhwanazi uthi bajabule kakhulu ngokukhulwa kukaMadzore loMagaya. Kodwa uthi basakhathazeke ngakhulu ngalabo abalokhu bevalelwe.